b'\n_START_ARTICLE_\nMed\n_START_PARAGRAPH_\nM\xc3\xa9d je sladka in \xc5\xbeidka teko\xc4\x8dina, ki jo \xc4\x8debele in druge \xc5\xbeu\xc5\xbeelke proizvajajo iz cvetli\xc4\x8dnega nektarja (medi\xc4\x8dine) ali iz mane, ki jo izlo\xc4\x8dajo kljunate \xc5\xbeu\xc5\xbeelke (listne u\xc5\xa1i, ...). \xc4\x8cisti med ne sme vsebovati nobenih dodatkov, denimo vode ali drugih sladil._NEWLINE_Teko\xc4\x8di med se ne pokvari, lahko edino kristalizira v trdno stanje. Nazaj v teko\xc4\x8dino ga pretvorimo s segrevanjem do 40 \xc2\xb0C - \xc4\x8de to mejo prese\xc5\xbeemo, med izgubi zdravilne lastnosti, razen v izrednih primerih ko s posebnimi stroji med segrejejo na 76 \xc2\xb0C in takoj ohladijo . Zaradi velike koncentracije sladkorja z osmotskim razkrojem uni\xc4\x8duje bakterije. Naravni med vsebuje od 14 do 18\xc2\xa0% vlage. Dokler koli\xc4\x8dina ne prese\xc5\xbee 18\xc2\xa0%, se prakti\xc4\x8dno noben organizem v njem ne more razviti v ve\xc4\x8djem \xc5\xa1tevilu._NEWLINE_Preu\xc4\x8devanje cvetnega prahu in trosov v medu (melisopalinologija) lahko razkrije cvetli\xc4\x8dno poreklo medu. Ker so \xc4\x8debele elektrostati\xc4\x8dno nabite, privla\xc4\x8dijo tudi druge delce, kar je uporabno pri ugotavljanju stopnje onesna\xc5\xbeenosti okolja z radioaktivnostjo, prahom ali drugimi snovmi.\n_START_SECTION_\nZgodovina\n_START_PARAGRAPH_\nLjudje med nabirajo \xc5\xbee zelo dolgo. Najstarej\xc5\xa1a upodobitev \xc4\x8dloveka, ki nabira med, se nahaja v jami v bli\xc5\xbeini Valencije v \xc5\xa0paniji in je stara vsaj 8000 let. Poslikava prikazuje dva nabiralca medu, ki iz gnezda divjih \xc4\x8debel odstranjujeta med in satje. Pri delu uporabljata lestve, vrvi in ko\xc5\xa1are._NEWLINE_Najstarej\xc5\xa1i ostanki medu izvirajo iz Gruzije, kjer so arheologi ostanke na\xc5\xa1li v glinenih posodah, ki so bile grobni pridatki. Grobovi, v katerih so na\xc5\xa1li posode so pa predvidevanjih stari med 4700 in 5500 let._NEWLINE_V starem Egiptu so med uporabljali kot sladilo za peciva, pa tudi za slajenje ostale hrane. Med so uporabljali tudi pri postopkih balzamiranja trupel._NEWLINE_V Indiji je uporaba medu v duhovne in zdravilne namene opisana v razli\xc4\x8dnih ajurvedskih spisih, ki so starej\xc5\xa1i od 4000 let._NEWLINE_Tudi Plinij Starej\xc5\xa1i v svoji knjigi Naturalis Historia opisuje \xc4\x8debele in uporabo medu v kulinariki anti\xc4\x8dnega Rima.\n_START_SECTION_\nNevarnosti pri u\xc5\xbeivanju medu\n_START_PARAGRAPH_\nU\xc5\xbeivanje medu za otroke ni priporo\xc4\x8dljivo, saj je znanstveno dokazano, da lahko le-to povzro\xc4\x8di botulizem. Med lahko namre\xc4\x8d vsebuje bakterijske spore, ki se nato po zau\xc5\xbeitju aktivirajo v \xc4\x8drevesju in proizvajajo ter izlo\xc4\x8dajo botulin. Tudi ljudje z oslabljenim imunskim sistemom ne bi smeli u\xc5\xbeivati medu zaradi nevarnosti z bakterijskimi in glivi\xc4\x8dnimi oku\xc5\xbebami.'